《沁园春 其二》
清代·叶昌炽

蔽日迎风，早暮阴晴，天然羽幢。每朝霞初起，浓阴似盖，书帷月上，共卷昏黄。

澹漾帘波，低围步障，又似屏风六角张。翩翻影瞥，秋千飞下，翠襼红裳。

回廊立尽斜阳。到今岁花时欲断肠。叹朝朝暮暮，凄凄切切，空言蠲忿，忧反难忘。

花落花开，优昙一现，慧业灵根总渺茫。人间世，真电光石火，难遣彭殇。

作者简介：叶昌炽，字颂鲁，一字缘裻，号鞠裳，长洲人。光绪己丑进士，改庶吉士，授编修，历官侍讲。